正言田學士況書言上庠祭酒廳北軒予所種竹滋茂
作者：宋祁
朝代：宋

paragraphs: 昔承上庠乏，蒔竹北堂軒。
飭吏勤浸灌，冉冉榮孤根。
日晏到官下，對賞忘塵喧。
海月影宵戺，天風籟晨顛。
去年主人斥，負謗爲淮藩。
後來異好尚，欲諉不敢宣。
何幸覯時哲，乃加封殖恩。
千里走書驛，語竹遥相存。
不才好冷局，異日期歸旋。
千萬屏剪伐，勿令孤願言。